Už komforto zonos ribų: mano reakcija į nepatogumą

Pamokos tema: Vidiniai ir išoriniai streso dirgikliai.
Klausimas: Kaip reaguoju susidūręs su nepatogumu?
Temos BUP: 
Gyvenimo įgūdžiai –  A1. Atpažįsta, įvardija, valdo emocijas, elgesį, taiko nerimo, streso įveikos metodus. Etika –  B3. Kitas kaip svetimas. Psichologija - B1. Paaiškina bendravimo proceso dėsningumus, komunikacijos sampratą. Atpažįsta pagrindinius žodinio bendravimo požymius, nustato jo rūšis. Paaiškina neverbalinio bendravimo svarbą žmonių tarpusavio supratimui, atpažįsta dažniausius neverbalinio bendravimo ženklus. Paaiškina efektyvaus bendravimo veiksnius, atpažįsta empatiją, grįžtamąjį ryšį, aktyvų klausymąsi; C3. Paaiškina psichologinio atsparumo įtampai, stresui, asmenybinėms krizėms, priklausomybėms ugdymosi būdus, išbando sau tinkamus psichologinio atsparumo ugdymosi būdus. Analizuoja saviugdos įgūdžius, išbando jų tobulinimo būdus. 
Tikslas: Ištirti vidinius ir išorinius streso dirgiklius Vilniaus miesto aplinkoje, išanalizuoti savo reakcijas nepatogiose socialinėse situacijose ir pritaikyti emocijų reguliavimo būdus atliekant praktines užduotis.
Uždaviniai: 
1. Suprasti, kuo skiriasi vidiniai ir išoriniai streso dirgikliai, eustresas ir distresas. 
2. Išanalizuoti savo emocines, kūno ir minčių reakcijas atliekant socialines užduotis miesto aplinkoje. 
3. Pritaikyti emocijų reguliavimo būdus prieš atliekant ir po atliktų užduočių. 
4. Įvertinti, kaip keičiasi streso lygis kartojant pasirinktą užduotį po refleksijos. 
5. Reflektuoti apie savo reakcijas į nepatogias situacijas.
Kompetencijos: Pažinimo, komunikavimo, socialinė.
Priemonės: Užduočių lapai, refleksijos anketos, rašikliai.
Vertinimas: Formuojamasis.
Metodai: Patyriminis mokymas, individualus darbas, refleksija, diskusija, aplinkos analizė, savistaba, emocijų reguliavimo pratimai.
Vieta: Vokiečių g. 18, Vilnius.
Klasė: 7–11.
Veiklos: Mokiniai susipažįsta su teorine medžiaga apie stresą, eustresą, distresą, vidinius ir išorinius streso dirgiklius. Vilniaus miesto aplinkoje mokiniai grupėse atlieka skirtingo sudėtingumo socialines užduotis su nepažįstamais žmonėmis, stebi savo reakcijas ir jas fiksuoja anketoje. Po užduočių mokiniai reflektuoja grupėse, aptaria, kokios situacijos kėlė didžiausią nepatogumą, kokios mintys stiprino stresą ir kokie emocijų reguliavimo būdai padėjo. Pamokos pabaigoje mokiniai pakartoja vieną pasirinktą užduotį ir įvertina, kaip pasikeitė jų streso lygis.
Įtrauktis: SUP mokiniams suteikiama papildoma mokytojo pagalba, aiškiau paaiškinamos užduočių instrukcijos, leidžiama pasirinkti lengvesnio lygio užduotį arba ją atlikti kartu su stipresniu mokiniu. Esant poreikiui, mokiniui galima leisti stebėti užduotį, fiksuoti grupės reakcijas arba atlikti socialinę užduotį su aiškiai paruošta sakinio pradžia. Užduotys diferencijuojamos pagal mokinio emocinį pasirengimą, komunikacinius gebėjimus ir savarankiškumo lygį.


PAMOKOS PLANAS
ĮVADAS (20 min)
Mokytojas pristato pamokos temą, tikslą, užduotis. Paaiškina, kad pamokos tikslas nėra priversti mokinius elgtis drąsiai, o padėti pastebėti, kas sukelia stresą, kaip jis pasireiškia ir kaip galima jį reguliuoti.
Mokytojas trumpai pristato teorinę dalį apie stresą, eustresą ir distresą (pateikta pamokos medžiagoje).
Mokytojas inicijuoja trumpą diskusiją. Mokiniai atsako į klausimus:
· Kokios kasdienės situacijos jiems kelia nepatogumą;
· Kaip kūnas reaguoja į stresą;
· Kokios mintys sustiprina stresą ir kas padeda nusiraminti. 
Mokytojas pristato emocijų reguliavimo būdus: ramų kvėpavimą, dėmesio sutelkimą į užduotį, minčių pervertinimą ir pasiruošimą konkrečiam veiksmui.
Galiausiai mokytojas paaiškina praktinės dalies taisykles. Pabrėžiama, kad visos užduotys turi būti atliekamos mandagiai, saugiai ir pagarbiai. Mokiniai negali trikdyti žmonių, spausti jų atsakyti. 
Mokytojas išdalija užduočių lapus ir refleksijos anketas.

MOKYMOSI VEIKLOS (60 min)
Mokiniai individualiai keliauja Vokiečių gatve ir atlieka socialines užduotis. Prieš kiekvieną užduotį mokiniai anketoje pažymi, kokio stiprumo stresą jaučia nuo 1 iki 10, ko labiausiai bijo ir kokią mintį pastebi prieš veiksmą. Po kiekvienos užduoties užpildo įsivertinimo anketą. 
· Pirmoji užduotis skirta mažam iššūkiui. Mokiniai turi mandagiai paklausti nepažįstamo žmogaus, kiek valandų arba kaip nueiti iki pasirinkto miesto objekto. Užduoties tikslas yra pastebėti pirmąją reakciją prieš kreipiantis į nepažįstamą žmogų.
· Antroji užduotis skirta trumpam pokalbiui. Mokiniai turi paprašyti rekomendacijos, pavyzdžiui, kur netoliese galima išgerti kavos, ką verta aplankyti Vilniuje arba kokią vietą žmogus rekomenduotų svečiui. Užduoties tikslas yra stebėti, kaip keičiasi stresas, kai pokalbis trunka ilgiau nei vieną sakinį.
· Trečioji užduotis skirta pozityviam kontaktui. Mokiniai turi pasakyti mandagų komplimentą arba ką nors duoti (tarkime, pavaišinti saldainiu). Užduoties tikslas yra pastebėti, kaip jaučiamasi inicijuojant teigiamą socialinį kontaktą.
· Ketvirtoji užduotis skirta didžiausiam iššūkiui. Mokiniai turi užmegzti trumpą pokalbį ir paklausti žmogaus, kokia jo mėgstamiausia vieta Vilniuje arba kokį patarimą jis duotų jaunam žmogui. Užduoties tikslas yra įvertinti, kaip kūnas, mintys ir emocijos reaguoja į ilgesnį bendravimą su nepažįstamu žmogumi.
· Penktoji užduotis skirta pagalbos prašymui. Mokiniai individualiai pasirenka užduoties sudėtingumo lygį pagal savo galimybes ir pasirengimą. Prašymas gali būti paprastas, pavyzdžiui, padėti surasti kelią ar nufotografuoti grupę, arba sudėtingesnis, pavyzdžiui, trumpam paskolinti telefoną paskambinti tėvams. Užduoties tikslas yra tyrinėti, kokios mintys ir emocijos kyla prašant pagalbos bei kodėl kai kuriems žmonėms tai gali kelti nepatogumą ar nerimą.
Mokytojas stebi grupių darbą, primena saugumo ir pagarbos taisykles, padeda mokiniams, kuriems užduotys kelia per didelį stresą.

APIBENDRINIMAS IR REFLEKSIJA (30 min)
Mokytojas sugrąžina mokinius į bendrą susitikimo vietą ir organizuoja refleksiją grupėse. Mokiniai aptaria, kuri užduotis jiems buvo lengviausia, kuri sukėlė daugiausia streso ir kokie vidiniai dirgikliai buvo stipriausi. Mokytojas primena, kad svarbu atskirti pačią situaciją nuo minčių apie situaciją.
Mokytojas pateikia refleksinius klausimus:
· Kas šiandien sukėlė didžiausią nepatogumą? 
· Ar stresą labiau kėlė pats veiksmas, ar mintys prieš jį? 
· Kuri baimė nepasitvirtino? 
· Kaip į užduotis reagavo nepažįstami žmonės? 
· Koks emocijų reguliavimo būdas padėjo labiausiai?
· Ką apie save supratau? 
· Ką kitą kartą daryčiau kitaip?
Po grupinės refleksijos mokiniai pasirenka vieną užduotį, kuri iš pradžių jiems kėlė daugiausia streso, ir ją pakartoja. Prieš kartodami užduotį jie dar kartą įvertina savo streso lygį, pritaiko vieną pasirinktą emocijų reguliavimo būdą ir atlieka veiksmą. Po pakartojimo mokiniai palygina pirmąjį ir antrąjį streso įvertinimą aptardami grupėse.
Pamokos pabaigoje mokytojas inicijuoja bendrą aptarimą. Mokiniai pasidalija, kaip pasikeitė jų reakcijos, ar stresas sumažėjo pakartojus užduotį ir kokią išvadą jie gali pritaikyti kasdieniame gyvenime. 
Mokytojas apibendrina, kad drąsa nėra streso nebuvimas. Drąsa yra gebėjimas atpažinti savo reakcijas, reguliuoti emocijas ir veikti pagarbiai net tada, kai situacija kelia nepatogumą.

